
Forslag til nytt valgreglementet

Kapittel 1
BESTEMMELSER SOM GJELDER FOR ALLE VALG VED 

UNIVERSITETET I BERGEN

§ 1.  Reglementets anvendelse

Dette reglement gjelder for valg av rektor, prorektor, Det akademiske kollegium (Kollegiet), Kollegierådet, fakultetenes og instituttenes, Bergen Museums og Universitetsbibliotekets styre, dekaner, prodekaner , instituttstyrere og visestyrere.

§ 2.  Valgperiode

1. Valgperioden er tre år for teknisk og administrativt tilsatte, og for fast tilsatte i undervisnings- og forskerstilling. For midlertidig tilsatte i undervisnings- og forskn​ingsstillinger er valgperioden som medlem av Kollegiet og Kollegierådet tre år, og som medlem av fakultets- eller institutt​styre ett år. For studenter er valgperioden ett år. 

2. Valg skjer med virkning fra 1. januar påfølgende år, med mindre Kollegiet har fastsatt noe annet.

§ 3.  Valgstyrer

1. Det sentrale valgstyret oppnevnes av Kollegiet. Dette har ansvar for valg av rekt​or og prorektor, for valg av representanter til Kollegiet og til Kollegierådet, samt for veiledning av de fakultetsvise valg​styrene. Det sentrale valgstyret treffer avgjørelser i forbindelse med disse valgene som ikke er tillagt annet organ. Universitets​direktøren organiserer et fast valgsekretariat som er underlagt Det sentrale valgstyret. Kollegiet kan tillegge Det sentrale valgstyret andre oppgaver.

2. Ved hvert fakultet oppnevner fakultets​styret et valgstyre. Dette har ansvar for alle valg ved fakultetet, for valg som avvikles etter § 35 nr. 2, og for veiledning av instituttvalgstyrene. Fakultetsvalgsstyret treffer alle avgjørelser som ikke er tillagt annet organ i forbindelse med disse valgene. Slike beslutninger kan påklages etter §17. Fakultetsdirektøren organiserer et valgsekretariat som er underlagt fakultetsvalgstyret.

3. Ved hvert institutt oppnevner institutt​styret et valgstyre, se likevel § 35 nr. 2. Valgstyret har ansvar for alle valg ved instituttet og treffer alle avgjørelser som ikke er tillagt annet organ, i forbindelse med disse valgene. Slike beslutninger kan påklages etter § 17. Kontorsjefen ved instituttet, eller den instituttstyrer utpeker, organiserer et valgsekretariat som er underlagt valgstyret.

4. Alle valgstyrer skal ha representant for fast tilsatte i undervisnings- og forskerstilling (gruppe A), midlertidig tilsatte i undervisnings- og forskerstilling (gruppe B), teknisk og administrativt tilsatte (gruppe C) og studentene (gruppe D). Fungeringsperioden for medlemmer av valgstyrene er tilsvarende valgperioden, jf. § 2. Dersom medlem av valgstyre er foreslått til valg til organ hvor valgstyret har ansvaret for valget, trer vedkommende ut av valgstyret og det oppnevnes nytt medlem.

5. Valgstyrene skal ha et oddetall medlem​mer. De velger selv leder og nestleder. Valgstyrene er vedtaksføre når mer enn halvparten av medlemmene er til stede. Vedtak treffes ved vanlig flertall. Ved stemme​likhet er leders stemme avgjørende. Medlem av valgstyre kan bringe avgjørelse i dette inn for Den sentrale klagenemnd.

§ 4.  Manntall

Universitetsdirektøren er manntallsfører. Manntallet over de som har stemmerett skal være satt opp og offentliggjort senest 6 uker før vedkommende valg.

§ 5.  Stemmerett

1. Tilsatte ved Universitetet i Bergen har rett til å stemme hvis de før 1. oktober i valgåret har tiltrådt slik stillingskategori som det avlegges stemme i. 

2. Stemmerett har likevel ikke den som er tilsatt eller engasjert for mindre enn ett år, hvis ikke vedkommende har vært i sammenhengende tilsettingsforhold ved universitetet i minst ett år når valget holdes, og ikke den som er tilsatt i mindre enn 1/2 stilling. Tilsatt som har 20% bistilling ved Det medisinske eller Det odontologiske fakultet, og som er tilsatt i hovedstilling ved Haukeland sykehus eller Broegelmanns legat, har likevel stemmerett ved valg til styre og av styrer og visestyrer ved grunnenheten, og ved valg til styre og av dekanus og prodekanus ved fakultetet.

3. Stemmerett faller bort for den som har permisjon for å arbeide i annen stilling. Dette gjelder likevel ikke hvis han eller hun i permisjonstiden er tilsatt i en annen stilling ved Universitetet i Bergen og ikke har stemmerett i denne. 

4. Universitetsdirektøren avgjør om en stilling skal regnes som undervisnings- og forskerstilling eller som teknisk og administrativ.

5. Studenter har rett til å stemme hvis de har registrert seg ved Universitetet i Bergen innen den dato som er satt som frist for registrering i høstsemesteret i valgåret.

§ 6.  Valgbarhet og plikt til å ta imot valg

1. Valgbar er den som siden 1. mars valgåret har vært tilsatt ved Universitetet i Bergen. Den som har permisjon fra sin stilling på valgtidspunktet, er valgbar hvis det kan forventes at vedkommende vil kunne fungere i vervet i minimum 2/3 av valgperioden. 

2. Valgbar er likevel ikke den som er tilsatt eller engasjert for mindre enn ett år, hvis ikke vedkommende har vært i sammen​hengende tilsettingsforhold ved universi​tetet i minst ett år når valget holdes, og ikke den som er tilsatt i mindre enn 1/2 stilling. Tilsatt som har 20% bistilling ved Det medisinske eller Det odontologiske fakultet, og som er tilsatt i hovedstilling ved Haukeland sykehus eller Broegelmanns legat, er likevel valgbar ved valg til styre og av styrer og visestyrer ved grunnenheten, og ved valg til styre og av dekanus og prodekanus ved fakultetet.

3. Den som direkte forbereder saker for Kollegiet, er ikke valgbar til dette. Den som i hovedsak forbereder saker direkte for fakultetsstyre eller instituttstyre, er ikke valgbar til disse organer.

4. Universitetsdirektøren avgjør om en stilling skal regnes som undervisnings- og forskerstilling eller som teknisk og administrativ.

5. Tilsatt som er valgbar har plikt til å ta imot valg og til å fungere i vedkommende verv. Den som har hatt et verv, kan nekte gjenvalg for en like lang periode som vedkommende har tjenestegjort sammenhengende i dette.

§ 7.  Valgmåte

1. Valg for tilsatte holdes som postvalg hvis ikke annet er bestemt i medhold av nr. 3 nedenfor. Kunngjøring av de forslag som er kommet  inn, sendes velgerne i valgkretsen sammen med stemmeseddel og stemme​konvolutt.. Stemmeseddelen skal legges i konvolutt som ikke er merket. Konvolutten skal så legges i lukket omslagskonvolutt med velgerens navn, stilling, fakultet, institutt eller avdeling, og opplysning om på hvilken måte vedkommende er tilknyttet universitetet (fast, midlertidig tilsatt, med mer). Velgeren sender utfylt stemme​seddel til valgstyret Stemmeseddelen må være innkommet innen den frist valgstyret har fastsatt.

2. Valg for studenter blir holdt som urnevalg eller i valgforsamling, jf. § 8. Ved urnevalg skal stemmestedet holdes åpent minst seks timer i tiden mellom kl. 10.00 og 20.00. Stemmestedet kan likevel stenges når alle som har stemmerett i valgkretsen, har avgitt stemme.

3. Ved andre valg enn til Kollegiet gjelder: Samtidig med at valgstyret kunngjør dagen for valget, eller senest 14 dager før den fastsatte valgdagen, kan det innkalle til et særskilt valgmøte for den enkelte valgkrets. Innkallingen gjøres med en frist på minst 14 dager. Tilsatte blir innkalt skriftlig, studenter ved kunngjøring. Valgmøtet blir styrt av lederen for valgstyret. Valgmøtet kan gjøre vedtak om at valget skal foretas i samme møte, dersom minst halvparten av de stemmeberettigede i valgkretsen og minst 3/4 av de frammøtte stemmer for det. Dette vedtaket må være gjort innen én time etter den tid møtet er innkalt til. Valgbare er de som er nominert etter reglene i §§ 10 og 11 eller etter forslag fra deltakere i valgmøtet. Hvis ikke slikt vedtak gjøres, foretas valg etter reglene i nr. 1 og 2 ovenfor.

§ 8.  Studentorganer som valgforsamling 

1. Ved valg av studentrepresentanter i Kollegiet avgjør Studentrådet om dette skal holdes som urnevalg eller foretas i valgfor​samling. Ved bruk av valgforsamling ved dette valget er Studentrådet valgfor​samling.

2. Fakultets- og instituttstyrene kan beslutte at valg til henholdsvis fakultetsstyre og instituttstyre skal skje i valgforsamling, med henholdsvis studentutvalg og fagutvalg som valgforsamling.

3. Dersom valg av studenter til universi​tetets styringsorganer foretas i valgfor​samling, avholdes valget etter reglene om preferansevalg. For at Studentrådet, student​utvalg eller fagutvalg skal kunne være valgforsamling, må disse være valgt ved urnevalg, jf. Universitets- og høgskole​lovens § 27. Nominering av kandidater, kunngjøring og annet forarbeid til valget må skje i samsvar med prinsippene i dette reglement. De enkelte styringsorganer påser at valg til slike valgforsamlinger skjer i betryggende former.

§ 9.  Valgformer

Følgende valgformer kan brukes:


a) preferansevalg


b) flertallsvalg

§ 10.  Fremgangsmåte ved preferansevalg

Ved preferansevalg benyttes følgende fremgangsmåte:

1. Forslag på kandidater må være innkommet til vedkommende valgstyre innen den frist som er fastsatt for de enkelte valg. Det kan fremsettes forslag på én kandidat og opp til det antall kandidater som tilsvarer det antall representanter og vararepresentanter som skal velges. Fremmes forslag på et antall kandidatert som svarer til det antall representanter og vararepresentanter som skal velges, betegnes dette liste, sml. pk 5 nedenfor.

En kandidat kan bare være oppført en gang på stemmeseddelen.

2. Forslagene skal være underskrevet av minst tre stemmeberettigede personer ved det aktuelle valg. Foreslås kandidat som kan kreve seg fritatt fra valg, skal forslaget vedlegges skriftlig samtykke fra denne.

3. Når valgstyret mottar forslag på kandidater, skal de foreslåtte kandidatene straks underrettes om dette. Forslagene på kandidater skal kunngjøres straks fristen for å sette fram forslag er ute. Valgstyret skal fremme supplerende forslag i den utstrekning dette er nødvendig for å få et tilstrekkelig antall kandidater, eller et tilstrekkelig antall kandidater av begge kjønn. Med tilstrekkelig antall kandidater forståes så mange kandidater som det antall representanter og vararepresentanter som skal velges. Det skal velges to vararepresentanter mer enn antall valgte representanter. Samtidig kunngjøres frist for og fremgangsmåte ved avgivelse av forhåndsstemme.

4. Forslagsstillerne kan trekke et forslag inntil én uke før fristen for innlevering av forslag. Hvis et forslag blir trukket, skal valgstyret straks sende melding om dette til de kandidatene som var foreslått i dette forslaget.

5. Valgstyret utarbeider stemmesedler med de foreslåtte kandidater, samt eventuelt valgstyrets egne supplerende forslag, i henhold til reglene i dette punkt. Bare disse stemmesedler kan benyttes ved valget.

Stemmesedlene settes opp slik:

Der det er levert liste, sml. pk.1, føres navn på forslagsstiller for de enkelte lister opp løpende, horisontalt over en horisontal sterk på stemmeseddelen. Under streken, under hver listebetegnelse, føres navnene på de forslåtte kandidater opp i  kolonne, i den rekkefølge forslagstillerne har satt dem opp. 

Når slike lister er oppført i stemmeseddelen, eller der det ikke er levert liste, føres det videre opp under den horisontale streken, i en ny vertikal kolonne, de foreslåtte kandidater i alfabetisk rekkefølge. Her markeres hvem som er forslagsstiller til den enkelte kandidat.

Ved postvalg sendes disse stemmesedlene ut til alle stemmeberettigede ved vedkommende valg.  Ved urnevalg skal valgstyret påse at godkjente stemmesedler er utlagt i tilstrekkelig antall på stemmestedene. Ved valg i valgmøte eller i valgforsamling for studenter deler valgstyret stemmesedler ut til de stemmeberettigede medlemmer ved valgmøtets begynnelse.

6. Valget foretas slik:

Hvis velgeren ønsker å gi stemme til en oppført liste, skrives X i rubrikken foran denne liste over den horisontale streken. Velgeren har da avgitt stemme for denne listens kandidater og med den preferanse som listens forslagsstillere har oppført. Det kan ikke samtidig foretas preferanser under streken.

Hvis velgeren ikke ønsker å avgi stemme for en liste som omtalt ovenfor, markerer velgeren sine preferanser i rubrikkene under den horisontale streken slik: Velgeren setter tallene 1,2,3 osv, i rubrikkene foran navn på de kandidater velgeren vil ha valgt, og etter den preferanse velgeren har. Tallet 1 gir høyeste preferanse. Velgeren avgjør selv hvor mange kandidater som skal prefereres.  Velgeren kan fritt plassere tall under den horisontale streken uavhengig av oppdelingen i kolonner og rekkefølge i oppføringene i kolonnene.

7. Har noen i tillegg ført opp andre navn enn de som er oppført på den utdelte stemmeseddel, skal disse regnes som uskrevne. Stemmesedler som ellers ikke er utfylt i samsvar med reglene i pkt  5 og 6 ovenfor, skal vrakes.

8. Valgoppgjøret tar utgangspunkt i et valgtall som fastsettes slik: Antallet avgitte og godkjente stemmesedler divideres med tallet på representant​plasser + 1. Kvotienten som kommer fram ved denne divisjonen, økes med 0,01, og desimalene fra og med den tredje strykes uten å forhøye kvotienten. 

9. Kandidater som har fått et antall avgitte stemmer som førstepreferanse større eller lik valgtallet, er valgt. Differansen mellom antall avgitte stemmer til en valgt kandidat og valgtallet er stemmeoverskuddet.

10. Dersom ingen kandidater har fått et stemmetall større eller lik valgtallet i henhold til punkt 9, elimineres fra valgoppgjøret den kandidaten som har fått færrest stemmer som nummer en. Dersom to eller flere kandidater har like få stemmer, avgjøres ved loddtrekning hvem som skal strykes. Stemmesedlene til denne kandidaten overføres til de kandidatene som har fått den neste preferansen på denne stemmeseddelen. For sistnevnte kommer disse stemmene i tillegg til dem som de hadde fra før. Denne prosedyren fortsetter til en kandidat har fått et antall stemmer som er større eller lik valgtallet.

11. Når en kandidat har fått et stemmetall større eller lik valgtallet og dermed er valgt, skal denne personens stemmeoverskudd overføres til de kandidatene med påfølgende preferanse på stemmesedlene. For sistnevnte kommer disse stemmene i tillegg til dem som de hadde fra før.

12. Valgoppgjøret fortsetter med å fordele valgte kandidaters stemmeoverskudd og eliminere kandidater med færrest stemmer til alle representanter er valgt. Stemmesedler som går tom for preferanser tas ut av valgoppgjøret. Hvis antall gjenstående kandidater kommer ned til antall representanter som gjenstår å velge, er de gjenstående valgt.

13. Stemmeoverskuddet fra en valgt kandidat fordeles til kandidatene med umiddelbart påfølgende preferanse på stemmeseddelen. De overførte stemmesedlene vektes slik: antall stemmesedler med preferanse til påfølgende kandidat delt på antall stemmesedler til valgte kandidat. Denne kvotient utregnes med to desimaler uten forhøyelse. Antall stemmesedler den enkelte av neste-preferanse kandidater får på denne måten multipliseres med stemmesedlenes vekt, og dette produkt legges til det stemmetall vedkommende kandidat fikk i forrige tellerunde. Dersom flere kandidater er valgt med samme stemmetall, blir det avgjort ved loddtrekning hvilket stemmeoverskudd som skal overføres først.

14. Når det er valgt like mange kandidater som det er representantplasser, avsluttes denne del av valgoppgjøret.

15. Første vararepresentant blir utpekt i et nytt valgoppgjør der man går fram som om det skulle velges én representant mer enn det som er fastsatt. I dette oppgjøret skal en kandidat som er valgt til representant, ikke strykes etter reglene ovenfor.  Den kandidaten som først når opp til valgtallet, og som ikke er valgt til representant, blir første vararepresentant. De følgende vararepresentantene blir utpekt på tilsvarende måte ved at valgtallet justeres for hvert valg, helt til det er valgt tilstrekkelig mange vararepresentanter. Vararepresentantlisten skal ha like mange navn som antall representanter pluss to.

§ 11.  Fremgangsmåte ved flertallsvalg

Ved flertallsvalg fører velgerne opp navnet på den kandidaten velgeren ønsker å gi sin stemme. Den kandidaten som har fått over halvparten av de avgitte og godkjente stemmene, er valgt. Der ingen har fått over halvparten av de avgitte stemmene, foretas det nytt valg der kun de to kandidatene som har fått flest stemmer deltar. Dersom stemmelikhet gir flere enn to kandidater til nytt valg, avgjøres ved loddtrekning hvem som går videre. Nominasjonsregler ved valg av en kandidat går fram av dette reglementets § 18 (rektor og prorektor), § 31 (dekanus og prodekanus) og § 34 (styrer og visestyrer).

§ 12.  Forhåndsstemme

En velger kan stemme på forhånd når valgstyret har gjort kjent alle forslag som er innkommet. Stemmeseddelen må være innkommet til valgstyret senest ett døgn før valget. Stemmeseddelen skal legges i konvolutt som ikke er merket. Denne konvolutten skal så legges i en særlig lukket omslagskonvolutt med velgerens navn, stilling, fakultet, institutt eller avdeling, og opplysning om på hvilken måte han eller hun er tilknyttet universitetet (fast tilsatt, midlertidig tilsatt, student, med mer).

§ 13.  Velger som nektes å avgi stemme

Den som nektes å avgi stemme fordi det legges til grunn at vedkommende ikke har stemmerett, skal likevel gis anledning til å levere stemmeseddel. En slik stemmeseddel skal legges i særskilt lukket konvolutt, påført velgers navn og adresse. Slike stemmer oversendes valgstyret, som oppbevarer dem på forsvarlig vis. For klage, se § 18.

§ 14.  Valgprotokoll

1. Resultatet av valg skal føres inn i en valgprotokoll som underskrives av valgstyret. 

2. Melding om resultatet av rektor- og prorektorvalg, og av valg til Kollegiet og Kollegierådet, sendes til Kollegiet og kunngjøres straks. Melding om resultatet av fakultets- og instituttvalg sendes til fakultet- og instituttstyret og kunngjøres straks. Melding om alle valg, herunder suppleringsvalg, sendes det faste sekretariat for Det sentrale valgstyre (se § 3, nr. 1, nest siste setn.).

§ 15.  Uttreden i valgperioden

1. Den som slutter i tilsettingsforhold eller som student ved Universitetet i Bergen, trer ut av Kollegiet, Kollegierådet, og fakultets- eller instituttstyre fra samme tidspunkt. Dette gjelder også den som av annen grunn taper sin valgbarhet til vedkommende verv.

2. Den som har permisjon for å arbeide i stilling utenfor Universitetet i Bergen, trer ut i permisjonstiden.

3. Vedkommende organ kan etter søknad frita et medlem fra verv for resten av funksjonsperioden når tungtveiende arbeids- eller velferdsmessige grunner tilsier dette.

4. Når et medlem trer ut av sitt verv etter reglene ovenfor, rykker første varamedlem opp som fast medlem, eventuelt for permisjonstiden. Fratrer rektor, prorektor, dekanus, prodekanus, instituttstyrer eller visestyrer mer enn seks måneder før funksjonstiden er ute, foretas nyvalg for den tid som er igjen. Dersom fratredelsen skjer mindre enn seks måneder før funksjonstiden er ute, rykker prorektor opp som rektor, prodekanus som dekanus og visestyrer som instituttstyrer.

§ 16.  Kjønnsmessig balanse

1. Ved flertallsvalg og preferansevalg skal Likestillingslovens krav om kjønnsmessig balanse såvidt mulig være oppfylt for medlem​mene og for varamedlemmene innen den enkelte valgkrets. Skal det velges fire medlemmer eller flere fra en valgkrets, skal hvert kjønn være representert med minst 40 % blant dem som velges. Skal det velges to eller tre medlemmer fra valgkretsen, skal begge kjønn være representert. Disse kravene gjelder også ved valg av varamedlemmer.

2. Viser det seg ved opptelling ved preferansevalg eller flertallsvalg at et kjønn vil få færre representanter enn det som kreves i nr. 1, rykker kandidater fra det underrepresenterte kjønn såvidt mulig opp, inntil man har oppnådd slik balanse.

§ 17.  Klage

1. Alle beslutninger i henhold til dette reglement som er truffet av andre valgstyrer enn Det sentrale valgstyret, eller av universitetsdirektøren, kan påklages til Det sentrale valgstyret. Beslutninger truffet av Det sentrale valgstyret annet enn i klagesaker, kan påklages til Kollegiet.

2. Klage sendes det organ som har truffet vedtaket og må være mottatt senest åtte dager etter at valgresultatet er kunngjort. Organet vurderer klagen. Dersom klager ikke gis medhold, avgis uttalelse om klagen, og denne sendes straks til Den sentrale klagenemnd.

3. Mener Den sentrale klagenemnd at det er gjort feil som kan ha hatt betydning for valgresultatet, og som ikke kan rettes ved ny opptelling, kan den fastsette at det skal holdes nytt valg. Dette skal holdes snarest mulig.

Kapittel 2
VALG AV REKTOR OG PROREKTOR

§ 18.  Valgmåte m.v.

1. Rektor og prorektor velges i oktober blant fast tilsatte i undervisnings- og forskerstilling som har vært i sammenhengende tilsettingsforhold i full hovedstilling ved Universitetet i Bergen siden 1. mars valgåret. Ingen kan gjenvelges til rektor eller prorektor hvis vedkommende vil ha fungert i dette vervet i et sammenhengende tidsrom på 6 år ved den nye valgperiodes begynnelse.

2. Tidspunktet for valget og fristen for å sette fram forslag fastsettes av Kollegiet og kunngjøres senest 15. april. I kunngjøringen gjøres det også kort rede for reglene om fremsettelse av forslag og for fremgangsmåten ved valget.

3. Forslag på rektor og prorektor skal være innkommet til Det sentrale valgstyret senest 4 uker før valget. Forslag må være underskrevet av minst fem stemmeberettigede universitetstilsatte eller studenter. Ingen kan skrive under på mer enn ett forslag.

4. Blir det foreslått en kandidat som kan kreve seg fritatt etter Universitetsloven § 20, må forslaget være vedlagt skriftlig samtykke fra vedkommende.

5. Fremsatte forslag skal straks meddeles de foreslåtte kandidater. Når fristen for å sette fram forslag er ute, kunngjøres de innkomne forslag, og det kalles inn til presentasjonsmøte, jf § 20. 

6. Valg av rektor og prorektor holdes som flertallsvalg og avvikles som postvalg.

7. Stemmene skal telles særskilt for følgende tre grupper, og vektes slik:

· fast og midlertidig tilsatte i undervisnings- og forskerstilling 51 - 71%

· teknisk og administrativt tilsatte 5 -25 %

· studenter 15-30%

Kollegiet fastsetter vektingsnøkkel samtidig med at valget kunngjøres.

8. Dersom det bare er innkommet forslag på én person til vervet som rektor eller pro​rektor, foretas dette valget av Kollegierådet som valgforsamling. Den er valgt som oppnår tilslutning fra mer enn halvparten av Kollegierådets medlemmer. For gyldig valg kreves at minst 2/3 av de stemmeberettigede i Kollegierådet har avgitt stemme. Blanke og ugyldige stemmer regnes i denne sammenheng som avgitte stemmer.

9. Dersom den foreslåtte kandidaten som rektor eller prorektor ikke oppnår et tilstrekkelig antall stemmer i Kollegierådet, startes valgprosessen på nytt.

§ 19.  Kandidatpresentasjon

Før valget skal det holdes møte der kandidatene blir presentert for universitetets tilsatte og studenter. Samtlige kandidater plikter å møte. Alle stemmeberettigede har talerett i møtet. Det sentrale valgstyret er ansvarlig for den praktiske gjennomføring av møtet.

Kapittel 3
VALG TIL DET AKADEMISKE KOLLEGIUM

§ 20.  Kollegiets sammensetning
Det akademiske kollegium ved Universitetet i Bergen består av:

a)  rektor og prorektor 

b)  fem representanter for tilsatte i undervisnings- og forskerstilling

c)  to representanter for studentene

d)  to representanter for teknisk og administrativt tilsatte

e)  to eksterne representanter

Den som har vært medlem av Det akademiske kollegium i seks år i sammenheng, kan ikke gjenvelges.

§ 21.  Valgdato. Frist for fremsetting av forslag

Tidspunktet for valget og fristen for å sette fram forslag fastsettes av Kollegiet og kunngjøres av Det sentrale valgstyret senest den 15. mai. I kunngjøringen gjøres det også kort rede for reglene om fremsetting av forslag og for fremgangsmåten ved valget.

§ 22.  Representanter for tilsatte

1. Valg av representanter og vararepre​sentanter for tilsatte i undervisnings- og forskerstilling (gruppe A og B), og for teknisk og administrativt tilsatte (gruppe C), holdes som preferansevalg i november, tidligst fire uker etter rektor- og prorektorvalget. Gruppe A og B utgjør én valgkrets, og gruppe C én valgkrets. 

2. Kollegiet gir regler om fakultetsvis vekting av stemmer ved valg av representanter for tilsatte i undervisnings- og forskerstilling.

§ 23.  Representanter for studenter

Valg til Det akademiske kollegium av representanter for studentene holdes som preferansevalg i oktober.

§ 24.  Kandidatpresentasjon

Tidligst 14 dager før valgdagen skal det holdes møter der kandidatene blir presentert for de enkelte grupper av stemmeberettigede. Samtlige kandidater til verv som medlem av Kollegiet inviteres til møtet. Alle stemmeberettigede i vedkommende gruppe har talerett i møtet. Det sentrale valgstyret er ansvarlig for den praktiske gjennomføring av møtet.

§ 25.  Eksterne representanter

Departementet foretar oppnevning av eksterne medlemmer og varamedlemmer for disse. Eksterne styremedlemmer og varamedlemmer innstilles med samme antall fra Kollegierådet og fra Hordaland fylkesting.

Kapittel 4
VALG TIL KOLLEGIERÅDET

§ 26.  Kollegierådets sammensetning 

Kollegierådet består av:

a) Dekanene ved de 7 fakulteter og leder for styret ved Bergen Museum

b) 10 representanter for fast tilsatte i undervisnings- og forskerstilling, valgt fakultetsvis

c) 7 representanter valgt blant studentene ved hvert enkelt fakultet

d) 1 representant for fast tilsatte i undervisnings- og forskerstilling ved Bergen Museum og  1 representant for fast tilsatte i undervisnings- og forskerstilling ved  Universitetsbiblioteket

e) 2 representanter valgt blant alle fast vitenskapelig tilsatte i undervisnings- og forskerstilling

f) 3 representanter valgt blant alle midlertidig tilsatte i undervisnings- og forskerstilling

g) 6 representanter valgt blant alle teknisk og administrativt tilsatte

h) 1 representant valgt av Studentrådet

i) Leder for styret ved Universitetsbiblio​teket. 

Prodekanene er personlige varamedlemmer for dekanene.

§ 27.  Fakultetsvise valg av representanter for fast vitenskapelig tilsatte i undervisnings- og forskerstilling og studenter, jf. § 27 b) og c) 

1. Fakultetsvise valg til Kollegierådet av representanter for fast tilsatte i undervisnings- og forskerstilling, og for studenter, foretas av og blant de nyvalgte fakultetsstyremedlemmene fra disse grupper, i valgmøte.

2. For de tilsatte i undervisnings- og forskerstilling velges to medlemmer fra hvert av de tre fakultetene med flest tilsatte innen denne gruppen, og ett medlem fra hvert av de øvrige fakultetene. For studentene velges ett medlem fra hvert fakultet.

3. Det skal velges personlig varamedlem for hvert medlem.

4. Fakultetsstyret fastsetter hvordan disse valgene skal gjennomføres.

§ 28.  Valg av tilsatte i undervisnings- og forskerstilling som ikke skal velges fra fakultetene, og av teknisk og administrativt tilsatte, jf. § 27, d) - g). 

Valg av tilsatte i undervisnings- og forskerstilling som ikke skal velges fra fakultetene, og av teknisk og administrativt tilsatte, holdes som preferansevalg og administreres av Det sentrale valgstyret.

Kapittel 5
VALG AV DEKANUS, PRODEKANUS OG REPRESENTANTER TIL FAKULTETSSTYRE

§ 29.  Sammensetning av fakultetsstyre

Sammensetningen av fakultetstyrene går fram av "Forskrift om fakultetsorganene ved Universitetet i Bergen", fastsatt av Kollegiet.

§ 30.  Valg av fakultetsstyre

1. Valg av fakultetsstyre holdes i første halvpart av november på den dag valgstyret fastsetter. Kollegiet kan fastsette at valg av studenter skal foretas i januar der hensynet til oppsetting av fullstendig manntall tilsier det.

2. Representantene for de ulike gruppene velges samtidig.  

3. Valget holdes som preferansevalg.

§ 31.  Valg av dekanus og prodekanus

1. Dekanus og prodekanus velges blant de fast tilsatte i undervisnings- og forskerstilling. Fakultetsstyret bestemmer om dekanus og prodekanus skal velges blant de nyvalgte fakultetsstyremedlemmene eller blant samtlige tilsatte ved fakultetet i denne gruppen.

2. Dersom valget skal foretas blant samtlige tilsatte i undervisnings- og forskerstilling, fastsetter fakultetsstyret valgmåten innenfor disse rammer:

-  valget foretas før valg av fakultetsstyre 

-  valget holdes som flertallsvalg, og stemmene vektes etter den sammen​setning fakultetstyrene har etter "Forskrift om fakultetsorganer ved Universitetet i Bergen"

-   dekanus og prodekanus velges hver for seg

3. Forslag på dekanus og prodekanus skal være kommet inn til valgstyret senest 4 uker før valget. Forslag må være underskrevet av minst fem stemmeberettigede fakultetstilsatte eller studenter. Ingen kan skrive under på mer enn ett forslag.

4. Ingen kan gjenvelges som dekanus eller prodekanus hvis vedkommende vil ha fungert i dette vervet i et sammenhengende tidsrom på seks år når den nye valgperioden begynner.

5. Dersom det bare er innkommet forslag på én person til vervet som dekanus eller prodekanus, foretas dette valget av fakultetsstyret som valgforsamling. Den er valgt som oppnår tilslutning fra mer enn halvparten av fakultetsstyrets medlemmer. For gyldig valg kreves at minst 2/3 av de stemmeberettigede i fakultetsstyret har avgitt stemme. Blanke og ugyldige stemmer regnes i denne sammenheng som avgitte stemmer. 
Dersom den foreslåtte kandidaten som dekanus eller prodekanus ikke oppnår et tilstrekkelig antall stemmer i fakultetsstyret, startes valgprosessen på nytt.

Kapittel 6
VALG AV INSTITUTTSTYRER OG MEDLEMMER AV INSTITUTTSTYRE

§ 32.  Sammensetning av instituttstyre 

Sammensetningen av instituttstyret går fram av "Normalregler for instituttene ved Universitetet i Bergen" hvis ikke Kollegiet har vedtatt noe annet.

§ 33.  Valg av instituttstyre 

1. Valg av instituttstyre holdes i november på den dag valgstyret fastsetter. Valg av studenter kan likevel foretas i januar der hensynet til oppsetting av fullstendig manntall tilsier det.

2. Representantene for hver gruppe velges samtidig.

3. Valget holdes som preferansevalg.

§ 34.  Valg av styrer og visestyrer

1. Instituttets styrer og visestyrer velges blant de tilsatte i undervisnings- og forskerstilling. Instituttstyret bestemmer om styrer og visestyrer skal velges blant de nyvalgte instituttstyremedlemmene eller blant samtlige tilsatte ved instituttet i denne gruppen.

2. Dersom valget skal foretas blant samtlige tilsatte i undervisnings- og forskerstilling, fastsetter instituttstyret valgmåten innenfor disse rammer:

-  valget foretas før valg av instituttstyre
-  valget holdes som flertallsvalg, og stemmene vektes etter den sammensetning instituttstyret har
-  styrer og visestyrer velges hver for seg

3. Forslag på styrer og visestyrer skal være kommet inn til valgstyret senest 4 uker før valget. Forslag må være underskrevet av minst fem stemmeberettigede tilsatte eller studenter ved instituttet. Ingen kan skrive under på mer enn ett forslag.

4. Ingen kan gjenvelges som styrer eller visestyrer hvis vedkommende vil ha fungert i dette vervet i et sammenhengende tidsrom på seks år når den nye valgperioden begynner.

5. Dersom det bare er innkommet forslag på én person til vervet som styrer eller visestyrer, foretas dette valget av instituttstyret som valgforsamling. Den er valgt som oppnår tilslutning fra mer enn halvparten av instituttstyrets medlemmer. For gyldig valg kreves at minst 2/3 av de stemmeberettigede i instituttstyret har avgitt stemme. Blanke og ugyldige stemmer regnes i denne sammenheng som avgitte stemmer. Dersom den foreslåtte kandidaten som styrer eller visestyrer ikke oppnår et tilstrekkelig antall stemmer i instituttstyret, startes valgprosessen på nytt.

§ 35.  Valg i svært små valgkretser eller ved små institutter

1. Når tallet på representanter som skal velges fra en valgkrets er likt med eller større enn tallet på stemmeberettigede, skal alle stemmeberettigede betraktes som valgte representanter uten at det holdes valg.

2. Dersom valgstyre ikke kan opprettes i samsvar med § 3 nr. 4, overtar fakultetsvalgstyret ansvaret for avvikling av valgene ved instituttet.

§ 36.  Valg ved andre grunnenheter enn institutt.

For valg av styre ved andre grunnenheter enn institutt gjelder bestemmelsene her så langt de passer og annet ikke er fastsatt i reglementet for vedkommende grunnenhet. Fakultetsvalgstyret treffer de nødvendige avgjørelser for valgets gjennomføring.

Kapittel 7
UTFYLLENDE REGLER.  IKRAFTSETTING

§ 37.  Veiledning for valg

Universitetsdirektøren påser at det blir utarbeidet og ajourført en veiledning for alle valg etter dette reglement.

§ 38.  Ikraftsetting 

Dette reglement trer i kraft med virkning ....

